62022CO0761
UNIONIN TUOMIOISTUIMEN MÄÄRÄYS (kahdeksas jaosto)
5 päivänä lokakuuta 2023 (
*1
)
Ennakkoratkaisupyyntö – Unionin tuomioistuimen työjärjestyksen 99 artikla – Vastaus, josta ei ole perusteltua epäilystä – Energia – Energiamerkintää koskevat puitteet – Asetus (EU) 2017/1369 – 6 artiklan ensimmäisen kohdan a alakohta – Tuotteen toimittajien ja jälleenmyyjien velvollisuus viitata visuaalisissa mainoksissaan kyseisen tuotteen energiatehokkuusluokkaan ja kyseisen tuoteryhmän merkissä käytössä olevaan energiatehokkuusluokkien asteikkoon – Kyseisen velvoitteen välitön sovellettavuus – Harkintavalta, joka tavarantoimittajilla ja jälleenmyyjillä on mainitun velvoitteen täyttämisessä siinä tapauksessa, että kyseisen asetuksen nojalla ei ole annettu delegoitua säädöstä
Asiassa C‑761/22,
jossa on kyse SEUT 267 artiklaan perustuvasta ennakkoratkaisupyynnöstä, jonka Landgericht Bochum (Bochumin alueellinen alioikeus, Saksa) on esittänyt 23.11.2022 tekemällään päätöksellä, joka on saapunut unionin tuomioistuimeen 15.12.2022, saadakseen ennakkoratkaisun asiassa
Verband Wirtschaft im Wettbewerb Verein für Lauterkeit in Handel und Industrie eV
vastaan
Roller GmbH & Co. KG,
UNIONIN TUOMIOISTUIN (kahdeksas jaosto),
toimien kokoonpanossa: jaoston puheenjohtaja M. Safjan (esittelevä tuomari) sekä tuomarit N. Piçarra ja M. Gavalec,
julkisasiamies: T. Ćapeta,
kirjaaja: A. Calot Escobar,
päätettyään julkisasiamiestä kuultuaan ratkaista asian perustellulla määräyksellä unionin tuomioistuimen työjärjestyksen 99 artiklan mukaisesti,
on antanut seuraavan
määräyksen
1
Ennakkoratkaisupyyntö koskee energiamerkintää koskevien puitteiden vahvistamisesta ja direktiivin 2010/30/EU kumoamisesta 4.7.2017 annetun Euroopan parlamentin ja neuvoston asetuksen (EU) 2017/1369 (EUVL 2017, L 198, s. 1) 6 artiklan ensimmäisen kohdan a alakohdan tulkintaa.
2
Tämä pyyntö on esitetty asiassa, jossa asianosaisina ovat Verband Wirtschaft im Wettbewerb Verein für Lauterkeit in Handel und Industrie eV ja Roller GmbH & Co. KG ja jossa on kyse vaatimuksesta velvoittaa Roller GmbH & Co. KG lopettamaan sellainen kotitalouksien uunien ja liesituulettimien mainostaminen, jossa ei mainita kyseisen tuoteryhmän merkissä käytössä olevaa energiatehokkuusluokkien asteikkoa.
Asiaa koskevat oikeussäännöt
Unionin oikeus
Direktiivi 2010/30/EU
3
Energiaan liittyvien tuotteiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin 19.5.2010 annetun Euroopan parlamentin ja neuvoston direktiivin 2010/30/EU (EUVL 2010, L 153, s. 1) johdanto-osan viidennessä ja kahdeksannessa perustelukappaleessa todettiin seuraavaa:
”(5)
Tarkan, olennaisen ja vertailukelpoisen tiedon tarjoamisen energiaan liittyvien tuotteiden ominaisenergiankulutuksesta pitäisi vaikuttaa loppukäyttäjien valintoihin sellaisten tuotteiden eduksi, jotka kuluttavat tai joiden ansiosta kuluu vähemmän energiaa ja muita olennaisia voimavaroja käytön aikana, ja kannustaa siten valmistajia toimenpiteisiin valmistamiensa tuotteiden energian ja muiden olennaisten voimavarojen kulutuksen vähentämiseksi. Tämän pitäisi kannustaa välillisesti myös tuotteiden tehokkaaseen käyttöön, jotta voidaan tukea Euroopan unionin tavoitetta lisätä energiatehokkuutta 20 prosentilla. Jos nämä tiedot puuttuvat, pelkkä markkinavoimien toiminta ei riitä edistämään energian ja muiden olennaisten voimavarojen järkevää käyttöä näiden tuotteiden osalta.
– –
(8)
Tieto on markkinavoimien toiminnassa avainasemassa, ja siksi on välttämätöntä ottaa käyttöön yhdenmukainen merkintä kaikkien samantyyppisten tuotteiden osalta, antaa mahdollisille ostajille yhdenmukaista lisätietoa näiden tuotteiden kustannuksista energian ja muiden olennaisten voimavarojen kulutuksen osalta sekä toteuttaa toimenpiteitä, joilla varmistetaan, että tämän tiedon saa myös mahdollinen loppukäyttäjä, joka ei näe tuotetta esillä ja jolla ei siten ole tilaisuutta nähdä merkintää. Jotta merkintä olisi tehokas ja saavuttaisi tarkoituksensa, sen olisi oltava loppukäyttäjien helposti tunnistettavissa, yksinkertainen ja ytimekäs. Tätä tarkoitusta varten merkin nykyinen ulkoasu olisi säilytettävä perustana, jota käytetään tiedotettaessa tuotteiden energiatehokkuudesta loppukäyttäjille. Tuotteiden energiankulutus ja muut tiedot olisi mitattava yhdenmukaistettujen standardien ja menetelmien mukaisesti.”
4
Kyseisen direktiivin 10 artiklassa säädettiin seuraavaa:
”1.   [Euroopan] komissio antaa kunkin tuotetyypin osalta tarkempia säännöksiä merkinnästä ja selosteesta delegoiduin säädöksin 11, 12 ja 13 artiklan mukaisesti.
– –”
Delegoitu asetus (EU) N:o 65/2014
5
Euroopan parlamentin ja neuvoston direktiivin 2010/30/EU täydentämisestä kotitalouksien uunien ja liesituulettimien energiamerkintöjen osalta 1.10.2013 annettu komission delegoitu asetus (EU) N:o 65/2014 (EUVL 2014, L 29, s. 1) annettiin sen toisen johdanto-osan toisen viittauskappaleen mukaan direktiivin 2010/30 10 artiklan nojalla.
6
Kyseisen asetuksen 3 artiklassa, jonka otsikko on ”Tavarantoimittajien velvollisuudet ja aikataulu”, säädetään seuraavaa:
”Tavarantoimittajien on varmistettava, että
1.
Merkki, tuoteseloste ja tekninen asiakirja-aineisto
a)
Kotitalouksien uunit
i)
kaikissa kotitalouksien uuneissa on yksi tai useampi painettu merkki, joka sisältää tiedot kustakin uunin pesästä liitteessä III olevassa 1 kohdassa vahvistetussa muodossa;
– –
iv)
tiettyä kotitalouksien uunien mallia koskevassa mainonnassa mainitaan energiatehokkuusluokka, jos mainonnassa annetaan energiaan liittyviä tai hintatietoja;
v)
tiettyä kotitalouksien uunien mallia koskevassa teknisessä myynninedistämismateriaalissa, jossa kuvataan mallin erityisiä teknisiä ominaisuuksia, mainitaan kyseisen mallin energiatehokkuusluokka;
– –
b)
Kotitalouksien liesituulettimet
i)
jokaisessa kotitalouksien liesituulettimessa on painettu merkki, joka sisältää tiedot liitteessä III olevassa 2 kohdassa vahvistetussa muodossa;
– –
iv)
tiettyä kotitalouksien liesituulettimen mallia koskevassa mainonnassa mainitaan energiatehokkuusluokka, jos mainonnassa annetaan energiaan liittyviä tai hintatietoja;
v)
tiettyä kotitalouksien liesituulettimen mallia koskevassa teknisessä myynninedistämismateriaalissa, jossa kuvataan mallin erityisiä teknisiä ominaisuuksia, mainitaan kyseisen mallin energiatehokkuusluokka;
– –
3.
Merkkien muoto
a)
Tammikuun 1 päivästä 2015 alkaen markkinoille saatettavien kotitalouksien uunien pesän merkin muodon on oltava liitteessä III olevan 1 kohdan mukainen.
b)
Kotitalouksien liesituulettimien merkin muodon on oltava liitteessä III olevan 2 kohdan mukainen seuraavasti:
– –
iv)
kun 1 päivästä tammikuuta 2020 alkaen markkinoille saatettavien kotitalouksien liesituulettimien energiatehokkuusluokka on A+++, A++, A+, A, B, C tai D, merkkien on oltava liitteessä III olevan 2.1.4 kohdan mukaiset (merkki 4).
– –”
7
Mainitun delegoidun asetuksen 4 artiklassa, jonka otsikko on ”Jälleenmyyjien velvollisuudet”, säädetään seuraavaa:
”Jälleenmyyjien on varmistettava, että
1.
Kotitalouksien uunit
– –
c)
kun tiettyä uunimallia mainostetaan kaiken tyyppisessä etämyynnissä ja markkinoinnissa, mainonnassa viitataan energiatehokkuusluokkaan, jos mainonnassa annetaan energiaan liittyviä tai hintatietoja;
d)
tiettyä mallia koskevassa teknisessä myynninedistämismateriaalissa, jossa kuvataan uunin erityisiä teknisiä ominaisuuksia, mainitaan kyseisen mallin energiatehokkuusluokka.
2.
Kotitalouksien liesituulettimet
– –
c)
kun tiettyä kotitalouksien liesituulettimen mallia mainostetaan kaiken tyyppisessä etämyynnissä ja markkinoinnissa, mainonnassa viitataan energiatehokkuusluokkaan, jos mainonnassa annetaan energiaan liittyviä tai hintatietoja;
d)
tiettyä mallia koskevassa teknisessä myynninedistämismateriaalissa, jossa kuvataan kotitalouksien liesituulettimen erityisiä teknisiä ominaisuuksia, mainitaan kyseisen mallin energiatehokkuusluokka.”
8
Saman delegoidun asetuksen liitteen III otsikko on ”Merkki”. Kyseisen liitteen 1.1.1 kohdassa, jonka otsikko on ”Kutakin kotitalouksien sähköuunien pesää koskevat merkit”, on seuraava kuva:
9
Delegoidun asetuksen N:o 65/2014 liitteessä III olevassa 1.1.2 kohdassa, jonka otsikko on ”Merkissä olevat tiedot – kotitalouksien sähköuunit”, esitetään kyseisessä liitteessä olevan 1.1.1 kohdan kuvassa käytettyjen roomalaisten lukujen selitykset ja mainitaan seuraavaa:
”Merkissä on oltava seuraavat tiedot:
– –
IV. Liitteen I mukaisesti määritetty pesän energiatehokkuusluokka. Tunnuskirjaimen sisältävän nuolen kärki on asetettava samalle korkeudelle kuin asiaankuuluvan energiateholuokan nuolen kärki.
– –”
10
Kyseisen delegoidun asetuksen liitteessä III olevassa 1.1.3 kohdassa, jonka otsikko on ”Merkin malli – kotitalouksien sähköuunit”, säädetään seuraavaa:
”Kunkin kotitalouksien sähköuunin pesän merkin on oltava seuraavan mallin mukainen:
Selite:
– –
5)
Energiatehokkuusluokkien asteikko
–
Nuoli: korkeus: 5,5 mm, nuolten väli: 1 mm – värit:
–
Korkein luokka: X-00-X-00
–
Toinen luokka: 70-00-X-00
–
Kolmas luokka: 30-00-X-00
–
Neljäs luokka: 00-00-X-00
–
Viides luokka: 00-30-X-00
–
Kuudes luokka: 00-70-X-00
–
Viimeinen luokka: 00-X-X-00
–
Teksti: Calibri bold 18 pt, suuraakkoset ja valkoinen; '+'-merkki: Calibri bold 12 pt, valkoinen, tasattu yhdelle riville.
6)
Energiatehokkuusluokka
–
Nuoli: leveys: 20 mm, korkeus: 10 mm, 100 % mustaa;
–
Teksti: Calibri bold 24 pt, suuraakkoset ja valkoinen; '+'-merkki: Calibri bold 18 pt, valkoinen, tasattu yhdelle riville.
– –”
11
Mainitun delegoidun asetuksen liitteessä III olevassa 2.1.4 kohdassa, jonka otsikko on ”Kotitalouksien liesituulettimet, joiden energiatehokkuusluokka on A+++–D (merkki 4)”, on seuraava kuva:
12
Saman delegoidun asetuksen liitteessä III olevassa 2.2 kohdassa, jonka otsikko on ”Merkin tiedot – kotitalouksien liesituulettimet”, esitetään muun muassa kyseisessä liitteessä olevan 2.1.4 kohdan kuvassa käytettyjen roomalaisten lukujen selitykset ja mainitaan seuraavaa:
”Merkissä on oltava seuraavat tiedot:
– –
III.
Liitteen I mukaisesti määritetty kotitalouksien liesituulettimen energiatehokkuusluokka. Kotitalouksien liesituulettimen energiatehokkuusluokan sisältävän nuolen kärki on sijoitettava samalle korkeudelle kuin kyseisen energiatehokkuusluokan nuolen kärki.
– –”
13
Delegoidun asetuksen N:o 65/2014 liitteessä III olevassa 2.3 kohdassa, jonka otsikko on ”Merkin malli – kotitalouksien liesituulettimet”, säädetään seuraavaa:
”Merkin on oltava alla olevan mallin mukainen.
Selite:
– –
5)
Energiatehokkuusluokkien asteikko
–
Nuoli: korkeus: 4 mm, nuolten väli: 0,75 mm – värit:
–
Korkein luokka: X-00-X-00
–
Toinen luokka: 70-00-X-00
–
Kolmas luokka: 30-00-X-00
–
Neljäs luokka: 00-00-X-00
–
Viides luokka: 00-30-X-00
–
Kuudes luokka: 00-70-X-00
–
Viimeinen luokka: 00-X-X-00
–
Teksti: Calibri bold 10 pt, suuraakkoset ja valkoinen; '+'-merkki: Calibri bold 7 pt, valkoinen, tasattu yhdelle riville.
6)
Energiatehokkuusluokka
–
Nuoli: leveys: 15 mm, korkeus: 8 mm, 100 % mustaa;
–
Teksti: Calibri bold 17 pt, suuraakkoset ja valkoinen; '+'-merkki: Calibri bold 12 pt, valkoinen, tasattu yhdelle riville.
– –”
Asetus 2017/1369
14
Asetuksen 2017/1369 johdanto-osan toisessa ja kymmenennessä perustelukappaleessa todetaan seuraavaa:
”(2)
Energiamerkintä antaa asiakkaille mahdollisuuden tehdä tietoon perustuvia valintoja energiaan liittyvien tuotteiden energiankulutuksen pohjalta. Tiedot tehokkaista ja kestävistä energiaan liittyvistä tuotteista auttavat merkittävästi säästämään energiaa ja pienentämään energialaskuja, ja samalla ne edistävät innovointia ja investointeja energiatehokkaampien tuotteiden valmistuksen alalla. Energiaan liittyvien tuotteiden tehokkuuden parantaminen asiakkaiden tietoon perustuvien valintojen avulla ja kyseisiin tuotteisiin liittyvien vaatimusten yhdenmukaistaminen unionin tasolla hyödyttää myös valmistajia, toimialoja ja yleisesti unionin taloutta.
– –
(10)
Jos asiakkaat saavat tarkkoja, asiaankuuluvia ja vertailukelpoisia tietoja energiaan liittyvien tuotteiden energiankulutuksesta, heidän on helpompi valita tuotteita, jotka kuluttavat vähemmän energiaa ja muita keskeisiä voimavaroja käytön aikana. Standardoitu, pakollinen merkki energiaan liittyville tuotteille on tehokas tapa antaa mahdollisille asiakkaille vertailukelpoisia tietoja energiaan liittyvien tuotteiden energiatehokkuudesta. Merkkiä olisi täydennettävä tuoteselosteella. Merkin olisi oltava helposti tunnistettavissa, yksinkertainen ja ytimekäs. Tätä varten merkin nykyinen tummanvihreästä punaiseen ulottuva väriasteikko olisi säilytettävä perustana, jota käytetään tiedotettaessa asiakkaille tuotteiden energiatehokkuudesta. Jotta energia- ja kustannussäästöihin pyrkiville asiakkaille olisi todellista hyötyä merkistä, merkintäasteikon eri luokitusasteiden olisi vastattava asiakkaiden kannalta merkittäviä energia- ja kustannussäästöjä. Suurimmassa osassa tuoteryhmiä merkissä olisi tarvittaessa ilmoitettava merkintäasteikon ohella myös absoluuttinen energiankulutus, jotta asiakkaat voisivat ennakoida valintojensa välittömän vaikutuksen energialaskuihinsa. Samojen tietojen toimittaminen energiaan liittyvistä tuotteista, jotka eivät itse kuluta energiaa, ei kuitenkaan ole mahdollista.
– –”
15
Kyseisen asetuksen 6 artiklan ensimmäisen kohdan a alakohdassa säädetään seuraavaa:
”Tavarantoimittajan ja jälleenmyyjän on
a)
asiaankuuluvan delegoidun säädöksen mukaisesti viitattava tuotteen energiatehokkuusluokkaan ja merkissä käytössä olevaan energiatehokkuusluokkien asteikkoon visuaalisissa mainoksissa tai teknisessä myynninedistämismateriaalissa, joka koskee tiettyä mallia”.
16
Mainitun asetuksen 16 artiklassa säädetään seuraavaa:
”1.   Siirretään komissiolle valta antaa 17 artiklan mukaisesti delegoituja säädöksiä, joilla täydennetään tätä asetusta vahvistamalla erityisten tuoteryhmien merkkejä koskevat yksityiskohtaiset vaatimukset.
– –
3.   Erityisiä tuoteryhmiä koskevissa delegoiduissa säädöksissä vahvistetaan erityisesti seuraavat seikat:
– –
j)
millä tavoin energialuokka ja merkissä käytössä oleva energiatehokkuusluokkien asteikko on ilmoitettava visuaalisissa mainoksissa ja teknisessä myynninedistämismateriaalissa, luettavuus ja näkyvyys mukaan luettuina;
– –”
17
Saman asetuksen 20 artiklan 4 kohdassa säädetään seuraavaa:
”Direktiivin 2010/30/EU 10 artiklan ja [neuvoston direktiivin 92/75/ETY täytäntöönpanemisesta kotitalouksien kuivaavien pyykinpesukoneiden energiankulutuksen osoittamisen osalta 19.9.1996 annetun komission direktiivin 96/60/EY (EYVL 1996, L 266, s. 1)] nojalla annetut delegoidut säädökset pysyvät voimassa, kunnes ne kumotaan tämän asetuksen 16 artiklan nojalla annetulla delegoidulla säädöksellä, jonka soveltamisalaan kyseinen tuoteryhmä kuuluu.
Tämän asetuksen mukaisia velvoitteita sovelletaan direktiivin 2010/30/EU 10 artiklan ja direktiivin 96/60/EY nojalla annettujen delegoitujen säädösten soveltamisalaan kuuluviin tuoteryhmiin.”
Delegoidut asetukset (EU) 2019/2013, (EU) 2019/2014, (EU) 2019/2015, (EU) 2019/2016, (EU) 2019/2017 ja (EU) 2019/2018
18
Euroopan parlamentin ja neuvoston asetuksen (EU) 2017/1369 täydentämisestä elektronisten näyttöjen energiamerkinnän osalta ja komission delegoidun asetuksen (EU) 2019/2014 kumoamisesta 11.3.2019 annetun komission delegoidun asetuksen (EU) 2019/2013 (EUVL 2019, L 315, s. 1), Euroopan parlamentin ja neuvoston asetuksen (EU) 2017/1369 täydentämisestä kotitalouksien pyykinpesukoneiden ja kotitalouksien kuivaavien pyykinpesukoneiden energiamerkinnän osalta ja komission delegoidun asetuksen (EU) N:o 1061/2010 ja komission direktiivin 96/60/EY kumoamisesta 11.3.2019 annetun komission delegoidun asetuksen (EU) 2019/2014 (EUVL 2019, L 315, s. 29), Euroopan parlamentin ja neuvoston asetuksen (EU) 2017/1369 täydentämisestä valonlähteiden energiamerkinnän osalta ja komission delegoidun asetuksen (EU) N:o 874/2012 kumoamisesta 11.3.2019 annetun komission delegoidun asetuksen (EU) 2019/2015 (EUVL 2019, L 315, s. 68), Euroopan parlamentin ja neuvoston asetuksen (EU) 2017/1369 täydentämisestä kylmäsäilytyslaitteiden energiamerkinnän osalta ja komission delegoidun asetuksen (EU) N:o 1060/2010 kumoamisesta 11.3.2019 annetun komission delegoidun asetuksen (EU) 2019/2016 (EUVL 2019, L 315, s. 102), Euroopan parlamentin ja neuvoston asetuksen (EU) 2017/1369 täydentämisestä kotitalouksien astianpesukoneiden energiamerkinnän osalta ja komission delegoidun asetuksen (EU) N:o 1059/2010 kumoamisesta 11.3.2019 annetun komission delegoidun asetuksen (EU) 2019/2017 (EUVL 2019, L 315, s. 134) sekä Euroopan parlamentin ja neuvoston asetuksen (EU) 2017/1369 täydentämisestä suoran myyntitoiminnon kylmäsäilytyslaitteiden energiamerkinnän osalta 11.3.2019 annetun komission delegoidun asetuksen (EU) 2019/2018 (EUVL 2019, L 315, s. 155) liitteissä VII ja VIII on seuraavat kuvat, joskin mustavalkoinen kuvio on toistettu ainoastaan kyseisten delegoitujen asetusten liitteessä VII.
”
”
Pääasia ja ennakkoratkaisukysymykset
19
Rollerilla on noin 150 huonekalumyymälää eri puolilla Saksaa, ja se on Saksan suurin huonekalujen halpamyyjä.
20
Vuoden 2022 alussa se mainosti verkkosivustonsa osiossa ”Tarjouskeittiöt”1699,00 euron hintaista kalustettua keittiötä. Keittiöhuonekaluja koskevien tietojen lisäksi se antoi tietoja myös kyseiseen keittiöön kuuluvista sähkölaitteista. Se mainitsi erityisesti, että integroidun uunin energiatehokkuusluokka oli A ja liesituulettimen energiatehokkuusluokka C. Merkintä oli värillisessä graafisessa nuolessa, joka oli uunin osalta väriltään keltainen ja liesituulettimen osalta oranssi. Energiatehokkuusluokkien asteikko, sellaisena kuin se on käytössä kyseessä oleviin laitteisiin kiinnitettävässä merkissä, kuitenkin puuttui.
21
Verband Wirtschaft im Wettbewerb Verein für Lauterkeit in Handel und Industrie on oikeuskelpoiseksi todettu yhdistys. Kyseinen yhdistys on sääntöjensä mukaan pyrkinyt yli 40 vuoden ajan muun muassa edistämään jäsentensä kaupallisia etuja ja torjumaan sopimatonta kilpailua sekä edistämään tervettä kilpailua osallistumalla oikeudelliseen tutkimukseen, koulutukseen ja opetukseen yhteistyössä toimivaltaisten oikeudenkäyttöelinten kanssa.
22
Verband Wirtschaft im Wettbewerb Verein für Lauterkeit in Handel und Industrie huomautti Rolleria 10.2.2022 tuloksetta muun muassa asetuksen 2017/1369 rikkomisesta sillä perusteella, että tämä ei ollut maininnut mainonnassaan kyseessä olevien uunin ja liesituulettimen energiatehokkuusluokkien asteikkoa.
23
Verband Wirtschaft im Wettbewerb Verein für Lauterkeit in Handel und Industrie nosti tämän jälkeen Landgericht Bochumissa (Bochumin alueellinen alioikeus, Saksa), joka on ennakkoratkaisua pyytänyt tuomioistuin, kanteen, jossa se vaati muun muassa tällaisen mainonnan lopettamista tulevaisuudessa.
24
Verband Wirtschaft im Wettbewerb Verein für Lauterkeit in Handel und Industrie katsoo erityisesti, että asetuksen 2017/1369 6 artiklan ensimmäisen kohdan a alakohdan mukaan Rollerin kaltaisten jälleenmyyjien on kotitalouksien uuneja ja liesituulettimia koskevissa visuaalisissa mainoksissaan viitattava kyseisten laitteiden energiatehokkuusluokkaan ja kyseisen tuoteryhmän merkissä käytössä olevaan energiatehokkuusluokkien asteikkoon eli sekä kotitalouksien uunien että liesituulettimien osalta asteikkoon, jonka ensimmäinen luokka on A+++ ja viimeinen D.
25
Roller puolestaan väittää ennakkoratkaisua pyytäneessä tuomioistuimessa, ettei sillä ole velvollisuutta mainita kyseessä olevien tuoteryhmien energiatehokkuusluokkien asteikkoa sähköisiä uuneja ja liesituulettimia koskevissa mainoksissaan. Tällaista velvollisuutta ei sen mukaan nimittäin ole vieläkään konkretisoitu kyseisten tuoteryhmien osalta asetuksen 2017/1369 nojalla annettavalla delegoidulla säädöksellä, eikä sitä voida myöskään johtaa suoraan kyseisen asetuksen 6 artiklasta.
26
Ennakkoratkaisua pyytänyt tuomioistuin mainitsee, että kotitalouksien uunien ja liesituulettimien osalta ei ole vielä annettu delegoitua säädöstä asetuksen 2017/1369 nojalla ja että delegoitu asetus N:o 65/2014, joka annettiin asetuksella 2017/1369 kumotun direktiivin 2010/30 nojalla, ei sisällä velvollisuutta ilmoittaa kyseisen tuoteryhmän energiatehokkuusluokkien asteikkoa visuaalisissa mainoksissa ja vastaavassa teknisessä myynninedistämismateriaalissa.
27
Ennakkoratkaisua pyytänyt tuomioistuin tiedustelee tässä yhteydessä myös, voidaanko suoraan asetuksen 2017/1369 6 artiklan ensimmäisen kohdan a alakohdan perusteella katsoa, että Rollerin kaltaisten jälleenmyyjien on visuaalisissa mainoksissaan ja teknisessä myynninedistämismateriaalissaan viitattava kyseisten laitteiden energiatehokkuusluokkaan ja kyseisten tuoteryhmien merkissä käytössä olevaan energiatehokkuusluokkien asteikkoon vai onko tällainen velvoite ”keskeytetty” siihen saakka, kunnes kyseisen asetuksen nojalla annettava delegoitu säädös tulee voimaan. Siinä tapauksessa, että jälleenmyyjillä on tällainen velvoite, ennakkoratkaisua pyytänyt tuomioistuin tiedustelee myös, onko jälleenmyyjillä tiettyä harkintavaltaa energiatehokkuusluokan ja energiatehokkuusluokkien asteikon esittämisessä ja mitä mahdollisuuksia niillä on tällaisen harkintavallan käyttämiseksi.
28
Tässä tilanteessa Landgericht Bochum on päättänyt lykätä asian käsittelyä ja esittää unionin tuomioistuimelle seuraavat ennakkoratkaisukysymykset:
”1)
Seuraako [asetuksen 2017/1369] 6 artiklan ensimmäisen kohdan a alakohdasta jo suoraan, että tuotteiden, joita energiamerkintä koskee, toimittajat tai jälleenmyyjät ovat velvollisia viittaamaan mainoksissaan energiatehokkuusluokkaan ja energiatehokkuusluokkien asteikkoon ilman, että mainittua säännöstä on täsmennettävä delegoidulla säädöksellä?
2)
Jos ensimmäiseen kysymykseen vastataan myöntävästi:
a)
Seuraako [asetuksen 2017/1369 6 artiklan ensimmäisen kohdan a alakohdasta jo suoraan johtuvasta tuotteiden, joita energiamerkintä koskee, toimittajille tai jälleenmyyjille asetetusta velvoitteesta viitata mainoksissaan energiatehokkuusluokkaan ja energiatehokkuusluokkien asteikkoon, että tavarantoimittajilla tai jälleenmyyjillä on tiettyä liikkumavaraa esitystavan suhteen siihen saakka, kunnes uudet delegoidut säädökset tulevat voimaan? Jos toisen kysymyksen a kohtaan vastataan myöntävästi:
b)
Mitä unionin lainsäädännön mukaisia mahdollisuuksia tavarantoimittajilla ja jälleenmyyjillä on käytettävissään esittääkseen vaaditut energiatehokkuusluokkaa ja energiatehokkuusluokkien asteikkoa koskevat tiedot, kunnes uudet delegoidut säädökset tulevat voimaan? Onko [pääasian] vastaajan valitsema, kannekirjelmän liitteen K 1 mukainen energiatehokkuusluokan ja värillisen ulkoasun yhdistelmä mahdollisesti riittävä?
3)
Jos ensimmäiseen kysymykseen vastataan kieltävästi:
Onko tuotteiden, joita energiamerkintä koskee, toimittajien tai jälleenmyyjien velvoite viitata mainoksissaan energiatehokkuusluokkaan ja energiatehokkuusluokkien asteikkoon keskeytetty tältä osin kokonaan siihen saakka, kunnes uudet delegoidut säädökset tulevat voimaan?”
Ennakkoratkaisukysymysten tarkastelu
29
Unionin tuomioistuimen työjärjestyksen 99 artiklan mukaan unionin tuomioistuin voi esittelevän tuomarin ehdotuksesta ja julkisasiamiestä kuultuaan milloin tahansa päättää ratkaista asian perustellulla määräyksellä muun muassa silloin, jos ennakkoratkaisukysymykseen annettava vastaus on selvästi johdettavissa oikeuskäytännöstä tai jos ennakkoratkaisukysymykseen annettavasta vastauksesta ei ole perusteltua epäilystä.
30
Kyseistä määräystä on sovellettava nyt esillä olevassa asiassa.
31
Ennakkoratkaisua pyytänyt tuomioistuin tiedustelee kysymyksillään, jotka on tutkittava yhdessä, pääasiallisesti, onko asetuksen 2017/1369 6 artiklan ensimmäisen kohdan a alakohtaa tulkittava siten, että tavarantoimittajien ja jälleenmyyjien on kyseessä olevan tuotteen tiettyä mallia koskevissa visuaalisissa mainoksissaan tai teknisessä myynninedistämismateriaalissaan viitattava tuotteen energiatehokkuusluokkaan ja kyseisen tuoteryhmän merkissä käytössä olevaan energiatehokkuusluokkien asteikkoon siinä tapauksessa, että kyseisen tuoteryhmän osalta on annettu delegoitu säädös direktiivin 2010/30 nojalla mutta ei asetuksen 2017/1369 nojalla. Jos vastaus on myöntävä, ennakkoratkaisua pyytänyt tuomioistuin haluaa tietää, millä tavoilla tavarantoimittajat ja jälleenmyyjät voivat ilmoittaa energiatehokkuusluokan ja energiatehokkuusluokkien asteikon mainoksissaan tai myynninedistämismateriaaleissaan.
32
Ensinnäkin on muistutettava, että asetuksen 2017/1369 6 artiklan ensimmäisen kohdan a alakohdan mukaan tavarantoimittajan ja jälleenmyyjän on asiaankuuluvan delegoidun säädöksen mukaisesti viitattava tuotteen energiatehokkuusluokkaan ja merkissä käytössä olevaan energiatehokkuusluokkien asteikkoon visuaalisissa mainoksissa tai teknisessä myynninedistämismateriaalissa, joka koskee tiettyä mainitun tuotteen mallia.
33
Lisäksi asetuksen 2017/1369 16 artiklan 1 kohdasta ja 3 kohdan j alakohdasta ilmenee, että komissiolle siirretään toimivalta antaa delegoituja säädöksiä, joilla täydennetään kyseistä asetusta täsmentämällä muun muassa se, millä tavoin energialuokka ja energiatehokkuusluokkien asteikko on ilmoitettava visuaalisissa mainoksissa ja teknisessä myynninedistämismateriaalissa, ”luettavuus ja näkyvyys mukaan luettuina”.
34
Niinpä tavanratoimittajien ja jälleenmyyjien velvollisuus viitata visuaalisissa mainoksissaan tai teknisessä myynninedistämismateriaalissaan energiatehokkuusluokkaan ja energiatehokkuusluokkien asteikkoon perustuu asetuksen 2017/1369 6 artiklaan, kun taas kyseisen asetuksen 16 artiklan nojalla annetuilla delegoiduilla säädöksillä ainoastaan täsmennetään, millä tavoin tavarantoimittajien ja jälleenmyyjien on toteutettava tällainen viittaaminen.
35
On siten todettava, että itse velvollisuus viittaamiseen seuraa suoraan asetuksen 2017/1369 6 artiklan ensimmäisen kohdan a alakohdasta, joten se sitoo tavarantoimittajia ja jälleenmyyjiä, vaikka kyseisen asetuksen 16 artiklan perusteella ei olisi annettu mitään delegoitua säädöstä kyseisen tuoteryhmän osalta.
36
On totta, että jos tällaista delegoitua säädöstä ei ole annettu, kyseisen asetuksen 6 artiklan ensimmäisen kohdan a alakohdassa tarkoitettu ”asiaankuuluva delegoitu säädös” käsittää asetuksen 2017/1369 16 artiklan 1 kohdan ja 20 artiklan 4 kohdan ensimmäisen alakohdan perusteella asianomaiselle tuoteryhmälle muun muassa asetusta 2017/1369 edeltäneen direktiivin 2010/30 nojalla annetun delegoidun säädöksen.
37
Asetuksen 2017/1369 20 artiklan 4 kohdan toisessa alakohdassa säädetään kuitenkin, että kyseisen asetuksen mukaisia velvoitteita sovelletaan tuoteryhmiin, jotka kuuluvat muun muassa direktiivin 2010/30 nojalla annettujen delegoitujen säädösten soveltamisalaan.
38
Niinpä siinäkin tapauksessa, että direktiivin 2010/30 nojalla on annettu delegoitu säädös, jossa ei kuitenkaan säädetä tavarantoimittajien ja jälleenmyyjien velvollisuudesta viitata visuaalisissa mainoksissaan tai teknisessä myynninedistämismateriaalissaan tuotteen energiatehokkuusluokkaan ja kyseisen tuoteryhmän merkissä käytössä olevaan energiatehokkuusluokkien asteikkoon, tähän velvollisuuteen voidaan vedota edelleen kyseisen tuotteen tavarantoimittajia ja jälleenmyyjiä vastaan asetuksen 2017/1369 6 artiklan ensimmäisen kohdan a alakohdan perusteella.
39
Koska direktiivin 2010/30 10 artiklan nojalla annetussa delegoidussa säädöksessä ei säädetä mainitusta velvollisuudesta, siinä ei määritelmällisesti voida täsmentää sitä, millä tavoin tavarantavarantoimittajien ja jälleenmyyjien on visuaalisissa mainoksissaan tai teknisessä myynninedistämismateriaalissaan viitattava kyseisen tuotteen energiatehokkuusluokkaan ja kyseisen tuoteryhmän merkissä käytössä olevaan energiatehokkuusluokkien asteikkoon.
40
Nyt käsiteltävässä tapauksessa kotitalouksien uunit ja liesituulettimet käsittävän tuoteryhmän osalta on annettu direktiivin 2010/30 10 artiklan nojalla delegoitu asetus N:o 65/2014. Kuten ennakkoratkaisua pyytänyt tuomioistuin esittää vastauksena unionin tuomioistuimen tietopyyntöön, kyseisessä delegoidussa asetuksessa ei kuitenkaan säädetä tavarantoimittajien ja jälleenmyyjien velvollisuudesta mainita energiatehokkuusluokkien asteikkoa visuaalisissa mainoksissaan ja teknisessä myynninedistämismateriaalissaan. Lisäksi on katsottava, että vaikka siinä säädetään velvollisuudesta viitata energiatehokkuusluokkaan tällaisissa mainoksissa ja myynninedistämismateriaaleissa, kuten sen 3 artiklan 1 kohdan a alakohdan iv ja v alakohdasta ja b alakohdan iv ja v alakohdasta sekä 4 artiklan 1 kohdan c ja d alakohdasta ja 2 kohdan c ja d alakohdasta ilmenee, missään muussa sen säännöksessä ei täsmennetä, millä tavoin tällainen viittaaminen on tehtävä.
41
Niinpä on katsottava, että niin kauan kuin kotitalouksien uunit ja liesituulettimet käsittävän tuoteryhmän osalta ei ole annettu delegoitua säädöstä asetuksen 2017/1369 16 artiklan nojalla, kyseessä olevilla tavarantoimittajilla ja jälleenmyyjillä on tiettyä harkintavaltaa sen suhteen, miten niiden visuaalisessa mainonnassa ja teknisessä myynninedistämismateriaalissa viitataan energiatehokkuusluokkaan ja energiatehokkuusluokkien asteikkoon.
42
Harkintavaltaa ei kuitenkaan voida käyttää rajoituksetta.
43
Ensinnäkin delegoidun asetuksen N:o 65/2014 3 artiklan 1 kohdan a alakohdan i alakohdasta ja b alakohdan i alakohdasta sekä 3 kohdan a ja b alakohdasta ilmenee olennaisilta osin, että jokainen kotitalouksien uuni ja liesituuletin on varustettava merkillä, joka sisältää tiedot kyseisen delegoidun asetuksen liitteessä III olevassa 1 ja 2 kohdassa esitetyssä muodossa. Erityisesti kyseisen liitteen 1.1.1–1.1.3, 2.1.4, 2.2 ja 2.3 kohdassa esitetään tapa, jolla kyseisen tuotteen energiatehokkuusluokka ja kyseisen tuoteryhmän merkissä käytössä oleva energiatehokkuusluokkien asteikko on sijoittelun, muodon, koon, kirjasinlajin ja värin osalta esitettävä kyseisen tuoteryhmän merkissä. Niinpä kyseessä olevien tavarantoimittajien ja jälleenmyyjien on edellä 41 kohdassa tarkoitettua harkintavaltaa käyttäessään otettava tällaisessa esittämisessä mahdollisuuksien mukaan huomioon niiden mainosten ja mainosmateriaalin luonne ja koko sekä niihin liittyvät kaupalliset vaatimukset.
44
Toiseksi on mainittava, että asetuksen 2017/1369 16 artiklan 3 kohdan j alakohdassa säädetään, että kyseisen asetuksen perusteella annettavissa delegoiduissa säädöksissä on täsmennettävä, millä tavoin kyseessä olevan tuotteen energialuokka ja kyseessä olevan tuoteryhmän merkissä käytössä oleva energiatehokkuusluokkien asteikko on ilmoitettava visuaalisissa mainoksissa ja teknisessä myynninedistämismateriaalissa, ”luettavuus ja näkyvyys mukaan luettuina”. Tästä seuraa, että kun tavarantoimittajat ja jälleenmyyjät käyttävät edellä 41 kohdassa tarkoitettua harkintavaltaa tilanteessa, jossa kyseisen asetuksen nojalla ei ole annettu delegoitua säädöstä, niiden on kuitenkin varmistuttava siitä, että tuotteen energiatehokkuusluokka ja kyseisen tuoteryhmän merkissä käytössä oleva energiatehokkuusluokkien asteikko ilmenevät luettavasti ja näkyvästi visuaalisista mainoksista ja teknisestä myynninedistämismateriaalista. Tällaisesta vaatimuksesta voi seurata se, että ne eivät esitä energiatehokkuusluokkia ja niiden asteikkoja samalla tavalla kuin ne on esitettävä kyseisen tuoteryhmän merkissä, jos tällainen esitystapa ei kyseessä olevien mainosten tai myynninedistämismateriaalin luonteen ja koon sekä niihin liittyvien kaupallisten vaatimusten vuoksi johda luettavaan ja/tai näkyvään lopputulokseen.
45
Kolmanneksi on todettava, että direktiivin 2010/30 johdanto-osan viidennestä ja kahdeksannesta perustelukappaleesta sekä asetuksen 2017/1369 johdanto-osan toisesta ja kymmenennestä perustelukappaleesta ilmenee, että tavoitteella antaa tarkat, asiaankuuluvat ja vertailukelpoiset tiedot energiaan liittyvien tuotteiden energiankulutuksesta yhdenmukaisella energiamerkillä, joka elinkeinonharjoittajan on kiinnitettävä tiettyyn tuotteeseen, edistetään osaltaan asianomaisen kuluttajan suojaamista. Se, että kuluttajalle annetaan laitteiden käytön aikaisesta energiatehokkuudesta sekä energiaan liittyvien tuotteiden energiankulutuksesta tietoja, joiden perusteella kuluttaja voi tehdä tietoon perustuvia valintoja, on kyseisten unionin säädösten keskeinen tavoite (ks. vastaavasti tuomio 11.5.2017, Dyson v. komissio, C‑44/16 P, EU:C:2017:357, 64 kohta ja tuomio 25.7.2018, Dyson, C‑632/16, EU:C:2018:599, 33 kohta).
46
Niinpä tavarantoimittajien ja jälleenmyyjien on edellä 41 kohdassa tarkoitettua harkintavaltaa käyttäessään huolehdittava siitä, että tavanomaisen valistunut sekä kohtuullisen tarkkaavainen ja huolellinen keskivertokuluttaja voi helposti tunnistaa tuotteen energiatehokkuusluokan ja kyseisen tuoteryhmän merkissä käytössä olevan energiatehokkuusluokkien asteikon siten, että hän voi saada tiedon kyseisen tuotteen energiankulutuksesta, verrata kulutusta muissa visuaalisissa mainoksissa tai muissa teknisessä myynninedistämismateriaalissa tarjottujen saman ryhmän tuotteiden kulutukseen ja tehdä siten tarvittaessa tietoon perustuvia ostopäätöksiä.
47
Neljänneksi on mainittava, että asetuksen 2017/1369 johdanto-osan kymmenennestä perustelukappaleesta ilmenee myös, että kyseisen tuoteryhmän merkissä käytössä olevan energiatehokkuusluokkien asteikon osalta unionin lainsäätäjä on halunnut säilyttää merkissä käytössä olevan tummanvihreästä punaiseen ulottuvan väriasteikon kuluttajille tiedottamisen perustana. Lisäksi on yleisesti tunnettua, että periaate, jonka mukaan eri energiatehokkuusluokkiin ja niiden asteikkoon liitetyt kirjaimet esitetään nuolikuviossa, jonka väri vastaa kutakin kirjainta, kuten muun muassa delegoidun asetuksen N:o 65/2014 liitteessä III olevista 1 ja 2 kohdasta ilmenee, on yhteinen kaikille energiamerkintöjä koskeville unionin säädöksille. Koska kuluttajat ovat jo kauan aikaa sitten tutustuneet kyseiseen väriasteikkoon ja nuolisymboliin, tavarantoimittajien ja jälleenmyyjien on vähintäänkin noudatettava kyseistä asteikkoa ja käytettävä mainittua symbolia, kun ne käyttävät edellä 41 kohdassa tarkoitettua harkintavaltaa esittää energiatehokkuusluokat ja niiden asteikot graafisesti visuaalisessa mainonnassaan ja teknisessä myynninedistämismateriaalissaan. Värivaatimusta ei kuitenkaan voida objektiivisesti soveltaa silloin, kun kyseinen mainonta tai myynninedistämismateriaali on painettu yksivärisenä.
48
Edellä 43–47 kohdassa esitetyistä seikoista ilmenee, että siihen saakka, kunnes kotitalouksien uunit ja liesituulettimet käsittävän tuoteryhmän osalta annetaan delegoitu säädös asetuksen 2017/1369 16 artiklan nojalla, kyseiseen tuoteryhmään kuuluvien tavaroiden toimittajien ja jälleenmyyjien on, jotta kuluttaja voi saada selkeät tiedot tuotteen energiankulutuksesta sekä tehdä helposti vertailuja ja tietoon perustuvia ostopäätöksiä, viitattava visuaalisissa mainoksissaan ja teknisessä myynninedistämismateriaalissaan kyseisen tuotteen energiatehokkuusluokkaan ja energiatehokkuusluokkien asteikkoon samalla tavalla kuin tästä säädetään kyseisen tuoteryhmän merkin osalta, kunhan tällainen esittämistapa on luettava ja näkyvä, kun otetaan huomioon mainosten ja myynninedistämismateriaalien luonne ja koko sekä niihin liittyvät kaupalliset vaatimukset.
49
Jos tällainen esittäminen ei ole mahdollista, tavarantoimittajien ja jälleenmyyjien on joka tapauksessa valittava vastaavanlainen edellä 46 ja 48 kohdassa mainitut kuluttajalle tiedottamista koskevat vaatimukset sekä asetuksen 2017/1369 16 artiklan 1 kohdassa ja 3 kohdan j alakohdassa tarkoitetut luettavuuden ja näkyvyyden vaatimukset täyttävä esittämistapa.
50
Esimerkinomaisesti ja muita mahdollisia ratkaisuja rajoittamatta on mainittava, että ne voivat mainita kyseisen tuotteen energiatehokkuusluokan ja energiatehokkuusluokkien asteikon luettavalla ja näkyvällä tavalla käyttämällä tavanomaisen valistuneen ja kohtuullisen tarkkaavaisen ja huolellisen keskivertokuluttajan helposti ymmärtämää ilmaisutapaa, kuten ”tämän mallin/tuotteen energiatehokkuusluokka on [asianmukainen kirjain] asteikolla, joka ulottuu [ensimmäisestä kirjaimesta viimeiseen kirjaimeen]”, tai ilmoittaa kyseisen energiatehokkuusluokan kirjaimen nuolessa, jonka väri on sama kuin energiatehokkuusluokkien asteikon vastaavan luokan väri, ja täsmentää nuolen vieressä asteikon laajuuden tällaisen kuluttajan helposti ymmärtämällä maininnalla tai vastaavalla symbolilla. Tällaisten viittausten sijoittaminen, koko ja kirjasinlaji on valittava siten, että viittaukset ovat luettavia ja näkyviä ja että ne käyvät kuluttajalle selkeästi ilmi kyseessä olevista mainoksista ja myynninedistämismateriaalista. Jos tavarantoimittajat ja jälleenmyyjät päättävät käyttää nuolisymbolia, ne voivat tukeutua komission asetuksen 2017/1369 16 artiklan nojalla muiden tuoteryhmien osalta antamissa delegoiduissa asetuksissa käyttämään graafiseen esittämistapaan, sellaisena kuin se esitettiin edellä 18 kohdassa.
51
Esitettyihin ennakkoratkaisukysymyksiin on edellä mainitun perusteella vastattava, että
–
asetuksen 2017/1369 6 artiklan ensimmäisen kohdan a alakohtaa on tulkittava siten, että tavarantoimittajien ja jälleenmyyjien on kyseessä olevan tuotteen tiettyä mallia koskevissa visuaalisissa mainoksissaan tai teknisessä myynninedistämismateriaalissaan viitattava tuotteen energiatehokkuusluokkaan ja kyseisen tuoteryhmän merkissä käytössä olevaan energiatehokkuusluokkien asteikkoon siinä tapauksessa, että kyseisen tuoteryhmän osalta on annettu delegoitu säädös direktiivin 2010/30 nojalla mutta ei asetuksen 2017/1369 nojalla
–
jos kyseisessä delegoidussa säädöksessä ei säädetä, millä tavoin tavarantoimittajien ja jälleenmyyjien on toteutettava tällainen viittaaminen, ja niin kauan kuin asianomaisen tuoteryhmän osalta ei ole annettu delegoitua säädöstä asetuksen 2017/1369 16 artiklan nojalla, niiden on visuaalisissa mainoksissaan ja teknisessä myynninedistämismateriaalissaan viitattava energiatehokkuusluokkaan ja energiatehokkuusluokkien asteikkoon samalla tavalla kuin tästä on säädetty kyseisen tuoteryhmän merkin osalta, kunhan tällainen esittämistapa on kuluttajan kannalta luettava ja näkyvä, kun otetaan huomioon kyseisten mainosten ja myynninedistämismateriaalien luonne ja koko sekä niihin liittyvät kaupalliset vaatimukset
–
jos tällainen esittäminen ei ole mahdollista, tavarantoimittajien ja jälleenmyyjien on joka tapauksessa valittava vastaavanlainen kuluttajalle tiedottamista koskevat vaatimukset sekä asetuksesta 2017/1369 ilmenevät luettavuuden ja näkyvyyden vaatimukset täyttävä esittämistapa.
Oikeudenkäyntikulut
52
Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta.
Näillä perusteilla unionin tuomioistuin (kahdeksas jaosto) on määrännyt seuraavaa:
Energiamerkintää koskevien puitteiden vahvistamisesta ja direktiivin 2010/30/EU kumoamisesta 4.7.2017 annetun Euroopan parlamentin ja neuvoston asetuksen (EU) 2017/1369 6 artiklan ensimmäisen kohdan a alakohtaa
on tulkittava siten, että
tavarantoimittajien ja jälleenmyyjien on kyseessä olevan tuotteen tiettyä mallia koskevissa visuaalisissa mainoksissaan tai teknisessä myynninedistämismateriaalissaan viitattava tuotteen energiatehokkuusluokkaan ja kyseisen tuoteryhmän merkissä käytössä olevaan energiatehokkuusluokkien asteikkoon siinä tapauksessa, että kyseisen tuoteryhmän osalta on annettu delegoitu säädös energiaan liittyvien tuotteiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin19.5.2010 annetun Euroopan parlamentin ja neuvoston direktiivin 2010/30/EU nojalla mutta ei asetuksen 2017/1369 nojalla.
Jos kyseisessä delegoidussa säädöksessä ei säädetä, millä tavoin tavarantoimittajien ja jälleenmyyjien on toteutettava tällainen viittaaminen, ja niin kauan kuin asianomaisen tuoteryhmän osalta ei ole annettu delegoitua säädöstä asetuksen 2017/1369 16 artiklan nojalla, niiden on visuaalisissa mainoksissaan ja teknisessä myynninedistämismateriaalissaan viitattava energiatehokkuusluokkaan ja energiatehokkuusluokkien asteikkoon samalla tavalla kuin tästä on säädetty kyseisen tuoteryhmän merkin osalta, kunhan tällainen esittämistapa on kuluttajan kannalta luettava ja näkyvä, kun otetaan huomioon kyseisten mainosten ja myynninedistämismateriaalien luonne ja koko sekä niihin liittyvät kaupalliset vaatimukset.
Jos tällainen esittäminen ei ole mahdollista, tavarantoimittajien ja jälleenmyyjien on joka tapauksessa valittava vastaavanlainen kuluttajalle tiedottamista koskevat vaatimukset sekä asetuksesta 2017/1369 ilmenevät luettavuuden ja näkyvyyden vaatimukset täyttävä esittämistapa.
Allekirjoitukset
(
*1
)	Oikeudenkäyntikieli: saksa.